作者:陳子昂
標題:感遇詩三十八首
內容:微月生西海，幽陽始代升。圓光正東滿，陰魄已朝凝。太極生天地，三元更廢興。至精諒斯在，三五誰能徵。蘭若生春夏，芊蔚何青青。幽獨空林色，朱蕤冒紫莖。遲遲白日晚，嫋嫋秋風生。歲華盡搖落，芳意竟何成。蒼蒼丁零塞，今古緬荒途。亭堠何摧兀，暴骨無全軀。黃沙幕南起，白日隱西隅。漢甲三十萬，曾以事匈奴。但見沙場死，誰憐塞上孤。樂羊為魏將，食子殉軍功。骨肉且相薄，他人安得忠。吾聞中山相，乃屬放麑翁。孤獸猶不忍，況以奉君終。市人矜巧智，於道若童蒙。傾奪相誇侈，不知身所終。曷見玄真子，觀世玉壺中。窅然遺天地，乘化入無窮。吾觀龍變化，乃知至陽精。石林何冥密，幽洞無留行。古之得仙道，信與元化並。玄感非象識，誰能測沉冥。世人拘目見，酣酒笑丹經。昆侖有瑤樹，安得采其英。白日每不歸，青陽時暮矣。茫茫吾何思，林臥觀無始。眾芳委時晦，鶗鴂鳴悲耳。鴻荒古已頹，誰識巢居子。吾觀昆侖化，日月淪洞冥。精魄相交會，天壤以羅生。仲尼推太極，老聃貴窈冥。西方金仙子，崇義乃無明。空色皆寂滅，緣業定何成。名教信紛藉，死生俱未停。聖人秘元命，懼世亂其真。如何嵩公輩，詼譎誤時人。先天誠為美，階亂禍誰因。長城備胡寇，嬴禍發其親。赤精既迷漢，子年何救秦。去去桃李花，多言死如麻。深居觀元化，悱然爭朵頤。讒說相啖食，利害紛eq々。便便誇毗子，榮耀更相持。務光讓天下，商賈競刀錐。已矣行採芝，萬世同一時。吾愛鬼穀子，青溪無垢氛。囊括經世道，遺身在白雲。七雄方龍鬥，天下久無君。浮榮不足貴，遵養晦時文。舒可彌宇宙，卷之不盈分。豈徒山木壽，空與麋鹿群。呦呦南山鹿，罹罟以媒和。招搖青桂樹，幽蠹亦成科。世情甘近習，榮耀紛如何。怨憎未相複，親愛生禍羅。瑤臺傾巧笑，玉杯殞雙蛾。誰見枯城櫱，青青成斧柯。林居病時久，水木澹孤清。閑臥觀物化，悠悠念無生。青春始萌達，朱火已滿盈。徂落方自此，感歎何時平。臨岐泣世道，天命良悠悠。昔日殷王子，玉馬遂朝周。寶鼎淪伊穀，瑤臺成古丘。西山傷遺老，東陵有故侯。貴人難得意，賞愛在須臾。莫以心如玉，探他明月珠。昔稱夭桃子，今為舂市徒。鴟鴞悲東國，麋鹿泣姑蘇。誰見鴟夷子，扁舟去五湖。聖人去已久，公道緬良難。蚩蚩誇毗子，堯禹以為謾。驕榮貴工巧，勢利迭相干。燕王尊樂毅，分國願同歡。魯連讓齊爵，遺組去邯鄲。伊人信往矣，感激為誰歎。幽居觀天運，悠悠念群生。終古代興沒，豪聖莫能爭。三季淪周赧，七雄滅秦嬴。複聞赤精子，提劍入鹹京。炎光既無象，晉虜複縱橫。堯禹道已昧，昏虐勢方行。豈無當世雄，天道與胡兵。咄咄安可言，時醉而未醒。仲尼溺東魯，伯陽遁西溟。大運自古來，旅人胡歎哉。逶迤勢已久，骨鯁道斯窮。豈無感激者，時俗頹此風。灌園何其鄙，皎皎於陵中。世道不相容，嗟嗟張長公。聖人不利己，憂濟在元元。黃屋非堯意，瑤臺安可論。吾聞西方化，清淨道彌敦。奈何窮金玉，雕刻以為尊。雲構山林盡，瑤圖珠翠煩。鬼工尚未可，人力安能存。誇愚適增累，矜智道逾昏。玄天幽且默，群議曷嗤嗤。聖人教猶在，世運久陵夷。一繩將何系，憂醉不能持。去去行採芝，勿為塵所欺。蜻蛉遊天地，與世本無患。飛飛未能止，黃雀來相干。穰侯富秦寵，金石比交歡。出入鹹陽裡，諸侯莫敢言。甯知山東客，激怒秦王肝。布衣取丞相，千載為辛酸。微霜知歲晏，斧柯始青青。況乃金天夕，浩露沾群英。登山望宇宙，白日已西暝。雲海方蕩潏，孤鱗安得寧。翡翠巢南海，雄雌珠樹林。何知美人意，驕愛比黃金。殺身炎州裡，委羽玉堂陰。旖旎光首飾，葳蕤爛錦衾。豈不在遐遠，虞羅忽見尋。多材信為累，歎息此珍禽。挈瓶者誰子，姣服當青春。三五明月滿，盈盈不自珍。高堂委金玉，微縷懸千鈞。如何負公鼎，被奪笑時人。玄蟬號白露，茲歲已蹉跎。群物從大化，孤英將奈何。瑤臺有青鳥，遠食玉山禾。昆侖見玄鳳，豈複虞雲羅。荒哉穆天子，好與白雲期。宮女多怨曠，層城閉蛾眉。日耽瑤池樂，豈傷桃李時。青苔空萎絕，白髮生羅帷。朝發宜都渚，浩然思故鄉。故鄉不可見，路隔巫山陽。巫山彩雲沒，高丘正微茫。佇立望已久，涕落沾衣裳。豈茲越鄉感，憶昔楚襄王。朝雲無處所，荊國亦淪亡。昔日章華宴，荊王樂荒淫。霓旌翠羽蓋，射兕雲夢林。朅來高唐觀，悵望雲陽岑。雄圖今何在，黃雀空哀吟。丁亥歲雲暮，西山事甲兵。贏糧匝邛道，荷戟爭羌城。嚴冬陰風勁，窮岫洩雲生。昏曀無晝夜，羽檄複相驚。拳局競萬仞，崩危走九冥。籍籍峰壑裡，哀哀冰雪行。聖人禦宇宙，聞道泰階平。肉食謀何失，藜藿緬縱橫。可憐瑤臺樹，灼灼佳人姿。碧華映朱實，攀折青春時。豈不盛光寵，榮君白玉墀。但恨紅芳歇，凋傷感所思。朅來豪遊子，勢利禍之門。如何蘭膏歎，感激自生冤。眾趨明所避，時棄道猶存。雲淵既已失，羅網與誰論。箕山有高節，湘水有清源。唯應白鷗鳥，可為洗心言。索居猶幾日，炎夏忽然衰。陽彩皆陰翳，親友盡暌違。登山望不見，涕泣久漣洏。宿夢感顏色，若與白雲期。馬上驕豪子，驅逐正蚩蚩。蜀山與楚水，攜手在何時。金鼎合神丹，世人將見欺。飛飛騎羊子，胡乃在峨眉。變化固幽類，芳菲能幾時。疲屙苦淪世，憂痗日侵淄。眷然顧幽褐，白雲空涕洟。朔風吹海樹，蕭條邊已秋。亭上誰家子，哀哀明月樓。自言幽燕客，結髮事遠遊。赤丸殺公吏，白刃報私仇。避仇至海上，被役此邊州。故鄉三千里，遼水複悠悠。每憤胡兵入，常為漢國羞。何知七十戰，白首未封侯。本為貴公子，平生實愛才。感時思報國，拔劍起蒿萊。西馳丁零塞，北上單於臺。登山見千里，懷古心悠哉。誰言未忘禍，磨滅成塵埃。浩然坐何慕，吾蜀有峨眉。念與楚狂子，悠悠白雲期。時哉悲不會，涕泣久漣洏。夢登綏山穴，南採巫山芝。探元觀群化，遺世從雲螭。婉孌時永矣，感悟不見之。朝入雲中郡，北望單於臺。胡秦何密邇，沙朔氣雄哉。藉藉天驕子，倡狂已複來。塞垣無名將，亭堠空崔嵬。咄嗟吾何歎，邊人塗草萊。仲尼探元化，幽鴻順陽和。大運自盈縮，春秋遞來過。盲飆忽號怒，萬物相紛劘。溟海皆震盪，孤鳳其如何。